Martin Henriksen (DF), 2009-05-26:
Danmark har på grund af tidligere tiders udlændingepolitik og på grund af borgerlige og socialistiske politikeres manglende mod og vilje til at diskutere konsekvenserne af den muslimske indvandring til Danmark fået en kulturel og religiøs underklasse - en underklasse, der i dag med al tydelighed afslører, at tilbedelsen af det multikulturelle samfund har været en historisk fejltagelse.
Undertrykkelse af den ene eller den anden form skal bekæmpes, og derfor hilser Dansk Folkeparti da også initiativer på området velkommen.
Men det er nu tragikomisk, at de partier, som fortsat nægter at bakke konsekvent op om den nuværende udlændingepolitik, nu her i dag vil påtage sig at redde unge mennesker fra æreskriminalitet og tvangsægteskaber.
Man ved ikke, om man skal grine eller græde eller bare være tilfreds.
Dansk ære er ikke, at familien har ret til at undertrykke og trække en bestemt vilje ned over et ungt menneske
, dansk ære er tværtimod, at børnene har pligt til at ære og lytte til deres forældre og forældrene har pligt til at støtte, rådgive og skubbe børnene i den rigtige retning gennem livet.
Der kan gives gode råd, der kan bankes i bordet, og der kan blive talt med store bogstaver, men ingen kan pålægge et ungt menneske at blive gift mod sin vilje.
Det er ikke ære, og det er ikke en families ret at arrangere ægteskaber på vegne af sine børn.
Men hvis vi mener noget med at bekæmpe denne forkvaklede ære fra Mellemøsten, må vi også tage fat på en række andre fænomener og værdier, som lægger fundamentet for æresforbrydelser og tvangsægteskaber.
Vi skal tage fat på, at unge muslimske piger ikke må have danske kærester og ikke må gifte sig dansk, fordi det er imod islam, og vi skal tage fat på, at unge piger ikke må tage med til fester og deltage i sociale arrangementer med deres danske kammerater.
Vi skal tage fat på alle de dårlige menneskelige egenskaber og værdier, der desværre er i visse muslimske familier og i visse muslimske miljøer, men vi skal ikke gøre det for at genere muslimerne.
Næ, vi skal faktisk gøre det for at vise dem, at der er noget, som er meget bedre, og det er den danske måde at gøre tingene på.
Vi danskere taler ikke så meget om de ting, der betyder noget for os, men det skal vi måske blive bedre til.
Vi skal turde tale om familieværdier, fællesskab og troskab over for hinanden, og vi skal turde sige klart og tydeligt, at det er det, vi står for, sådan at de, vi skal integrere, kan se, at også vi danskere faktisk mener noget med familieværdier og sammenhold, men at vi lægger andre ting i det.
Vi vægter tingene anderledes, og vi er mindre firkantede omkring opdragelse og lignende emner.
Jeg tror, mange familier frygter, at deres børn bliver alt for danske, fordi de simpelt hen opfatter dansk kultur som værende intetsigende, løssluppen og værdiløs, og det billede skal vi også gøre op med.
Vi skal altså på den ene side både bekæmpe religiøs og kulturel undertrykkelse og på den anden side blive bedre til at forklare, hvad vi selv står for, så der også leveres et alternativ til det eksisterende liv inden for de snævre rammer, især til de unge.
Det er en længere diskussion, men jeg synes, det er en relevant diskussion.
Det er afgørende, at vi viser pigerne og kvinderne, at vi respekterer deres valg om at bryde undertrykkelsen, og at vi på de måder, som vi nu kan, bakker dem op, når de forsøger at bryde ud af de mønstre, som vi forsøger at bekæmpe.
Det er afgørende, at vi viser kvinderne og pigerne og i hele taget alle dem, der så at sige er målgruppen for det her, at det nytter noget at kæmpe sig fri, og at det nytter noget at tro på, at de frihedsidealer, der er i det danske samfund, også gælder for dem.
Vedrørende forslaget skal jeg understrege, at Dansk Folkeparti positivt vil diskutere, hvad der kan gøres for at hjælpe disse unge mennesker, men at jeg synes, det er dybt problematisk, at forslagsstillerne fortsat ikke erkender, hvad der er det egentlige problem.
Det vanskeliggør naturligvis også, at vi i fællesskab kan finde holdbare løsninger, men vi har jo et åbent sind i Dansk Folkeparti.